কারণ অধিকাংশ মানুষ এ আইন সম্পর্কে যথেষ্ট অবগত নয়। আবার যারা এ আইন সম্পর্কে কিছুটা ধারণা রাখেন তারাও অস্পষ্ট ধারণার কারণে এ আইনের অধীনে সহায়তা নেন না। এমনকি তৃণমূল পর্যায়ে উপজেলা ও ইউনিয়নে যে আইনগত সহায়তা কমিটি আছে সে বিষয়েও খুব কম মানুষই ওয়াকিবহাল। আরেকটি দুঃখজনক বিষয় হলো, কমিটির সদস্যরাও তাদের দায়িত্ব সম্পর্কে সঠিকভাবে অবগত নন। তা ছাড়া সহায়তাপ্রাপ্তিতে যে জটিল ও সময়সাপেক্ষ প্রক্রিয়া অনুসরণ করতে হয়, তাতে বিচারপ্রার্থীরা সহায়তা নেয়ার আগ্রহও হারিয়ে ফেলেন। আইনগত সহায়তা দেয়ার জন্য যেসব প্যানেল আইনজীবী রয়েছেন, তাদের সংখ্যা অনেক কম এবং তাদের সম্মানীর পরিমাণ যৎসামান্য হওয়ায় মামলা পরিচালনায় তাদের আন্তরিকতা কম থাকে। এসব কারণে যথেষ্ট পরিমাণ অসহায় বিচারপ্রার্থী থাকা সত্ত্বেও প্রতি বছর সরকার কর্তৃক বরাদ্দকৃত অর্থের অনেকাংশই অব্যবহার্য থেকে যায়।